b'\n_START_ARTICLE_\nAviacija\n_START_PARAGRAPH_\nAviacija (pranc. Aviation, lot. avis)\xc2\xa0\xe2\x80\x93 skraidymas naudojantis orlaiviais (l\xc4\x97ktuvais, sraigtasparniais, sklandytuvais, aerostatais) bei veiklos sritis, apimanti toki\xc5\xb3 priemoni\xc5\xb3 projektavim\xc4\x85, konstravim\xc4\x85, gamyb\xc4\x85, skraidym\xc4\x85. Aviacija taip pat kartais vadinami oro laivynai. Skirstoma \xc4\xaf karin\xc4\x99, sportin\xc4\x99 ir civilin\xc4\x99, taip pat kartais i\xc5\xa1skiriama pasienio apsaugos, policijos aviacija.\n_START_SECTION_\nIstorija\n_START_PARAGRAPH_\nSkraidymo sunkesniais u\xc5\xbe or\xc4\x85 aparatais id\xc4\x97ja kilo jau senov\xc4\x97s Graikijoje, legenda apie Ikar\xc4\x85 mini Dedalo sukonstruotus dirbtinius sparnus. Yra i\xc5\xa1likusi\xc5\xb3 \xc4\xafra\xc5\xa1\xc5\xb3 apie ankstyvuosius bandymus atlikti nedidelio nuotolio skryd\xc5\xbeius nuo IX iki XI a., pvz., Armeno Firmano skrydis \xc4\xaf para\xc5\xa1iut\xc4\x85 pana\xc5\xa1iu prietaisu ir sklandytuvas, kur\xc4\xaf suk\xc5\xabr\xc4\x97 Abas Ibn Firnas, taip pat galb\xc5\xabt dar ankstesni bandymai sukurti \xc5\xbemog\xc5\xb3 i\xc5\xa1laikan\xc4\x8dius aitvarus Kinijoje._NEWLINE_XIII am\xc5\xbeiuje R. Bekonas (R. Bacon) i\xc5\xa1k\xc4\x97l\xc4\x97 id\xc4\x97j\xc4\x85 apie tu\xc5\xa1\xc4\x8diavidurio rutulio skraidymo galimyb\xc4\x99 tam tikrose salygose. XV am\xc5\xbeiuje teorinius skraidan\xc4\x8di\xc5\xb3 aparat\xc5\xb3 modelius suk\xc5\xabr\xc4\x97 Leonardas da Vin\xc4\x8dis._NEWLINE_1783\xc2\xa0m. lapkri\xc4\x8dio 21 d. broliai Mongolfj\xc4\x97 s\xc4\x97kmingai atliko skryd\xc4\xaf lengvesniu u\xc5\xbe or\xc4\x85 balionu. Oro balionai gal\xc4\x97jo skristi tik pav\xc4\x97jui, d\xc4\x97l to XIX a. prad\xc5\xbeioje imti konstruoti valdomi oro balionai\xc2\xa0\xe2\x80\x93 diri\xc5\xbeabliai. Pirmieji oro balionai, kuriais nuolat skraidyta buvo sukurti brazil\xc5\xb3 aviacijos pionieriaus Alberto Santos-Dumont, kuris sujung\xc4\x97 pailgos formos balion\xc4\x85 su vidaus degimo varikliu. 1901\xc2\xa0m. spalio 19 d. jis i\xc5\xa1gars\xc4\x97jo praskrid\xc4\x99s su savo orlaiviu \xe2\x80\x9eNumeris 6\xe2\x80\x9c vir\xc5\xa1 Pary\xc5\xbeiaus ir laim\xc4\x97j\xc4\x99s Deutsch de la Meurthe priz\xc4\x85._NEWLINE_1809\xc2\xa0m. anglas G. Cayley \xc4\xafrod\xc4\x97, kad sunkesni u\xc5\xbe or\xc4\x85 prietaisai gali skristi ir pasi\xc5\xabl\xc4\x97 atskirti sraigto ir sparno funkcijas. 1842\xc2\xa0m. patentuotas pirmasis skraidymo aparatas su viena eile sparn\xc5\xb3 ir dviem propeleriais, sukamais garo variklio, ta\xc4\x8diau aparato i\xc5\xa1rad\xc4\x97jas taip ir nei\xc5\xa1band\xc4\x97. 1848\xc2\xa0m. Did\xc5\xbeiojoje Britanijoje pagamintas pirmas aparatas, s\xc4\x97kmingai nuskriej\xc4\x99s 40 metr\xc5\xb3, 1867\xc2\xa0m. sukonstruotas daugiasparnis._NEWLINE_Lilientalis 1889\xc2\xa0m. apra\xc5\xa1\xc4\x97 skraidymo pagrindus, o 1896\xc2\xa0m. sukonstravo skraidymo aparat\xc4\x85 su vidaus degimo varikliu._NEWLINE_1903\xc2\xa0m. gruod\xc5\xbeio 17 d. broliai Raitai atliko pirm\xc4\x85j\xc4\xaf s\xc4\x97kming\xc4\x85 skryd\xc4\xaf sunkesniu nei oras skraidymo aparatu, ta\xc4\x8diau j\xc5\xb3 l\xc4\x97ktuvas negal\xc4\x97jo nuskristi didesni\xc5\xb3 atstum\xc5\xb3 d\xc4\x97l valdymo problem\xc5\xb3._NEWLINE_1907\xc2\xa0m. l\xc4\x97ktuvams pritaikyti ratai, 1911\xc2\xa0m. italai Libijoje prad\xc4\x97jo aviacij\xc4\x85 naudoti kariniais tikslais kovodami prie\xc5\xa1 turkus. 1919\xc2\xa0m. pirm\xc4\x85 kart\xc4\x85 s\xc4\x97kmingai l\xc4\x97ktuvu perskristas Atlanto vandenynas. 1933\xc2\xa0m. pirm\xc4\x85 kart\xc4\x85 l\xc4\x97ktuvu apskrietas pasaulis. 1939\xc2\xa0m. panaudotas pirmasis reaktyvinis l\xc4\x97ktuvas, nuo 1914\xc2\xa0m. naudojami naikintuvai.\n_START_SECTION_\nAviacija Lietuvoje\n_START_PARAGRAPH_\n1851\xc2\xa0m. i\xc5\xa1leista pirmoji knyga, apra\xc5\xa1anti lietuvio bandymus skristi\xc2\xa0\xe2\x80\x93 Aleksandro Gri\xc5\xa1kevi\xc4\x8diaus \xe2\x80\x9e\xc5\xbdemai\xc4\x8dio garl\xc4\x97kys\xe2\x80\x9c (Parolot \xc5\xbbmudzina), kurioje apra\xc5\xa1yta ir garl\xc4\x97kio schema. Bulgarijos i\xc5\xa1sivadavimo kovose dalyvavo ir 1912\xc2\xa0m. \xc5\xbeuvo lak\xc5\xabnas-savanoris i\xc5\xa1 Lietuvos Konstantinas de Mazurkevi\xc4\x8dius.  Prie\xc5\xa1 Pirm\xc4\x85j\xc4\xaf pasaulin\xc4\xaf kar\xc4\x85 Vilniuje rus\xc5\xb3 lak\xc5\xabnai atliko parodomuosius skryd\xc5\xbeius.\n_START_SECTION_\nTarpukario Lietuvos aviacija\n_START_PARAGRAPH_\nLietuvos karo aviacija prad\xc4\x97ta kurti 1919\xc2\xa0m. sausio 30 d., kai in\xc5\xbeinerin\xc4\x97je kuopoje sukurtas specialus b\xc5\xabrys, v\xc4\x97liau \xc4\xafkurta Karo aviacijos mokykla. Pirmasis l\xc4\x97ktuvas\xc2\xa0\xe2\x80\x93 i\xc5\xa1 bol\xc5\xa1evik\xc5\xb3 perimtas Sopwith tipo 100 AG l\xc4\x97ktuvas, jau vasario m\xc4\x97nes\xc4\xaf nupirkti 8 voki\xc5\xa1ki l\xc4\x97ktuvai LVG C.VI, kuriuos pilotavo samdomi vokie\xc4\x8diai._NEWLINE_1922\xc2\xa0m. rugpj\xc5\xabt\xc4\xaf i\xc5\xa1bandytas Jurgio Dobkevi\xc4\x8diaus sportinis l\xc4\x97ktuvas Dobi-I, 1923\xc2\xa0m. \xc5\xbevalgybinis l\xc4\x97ktuvas Dobi-II, 1925\xc2\xa0m. Antano Gustai\xc4\x8dio suprojektuotas sportinis l\xc4\x97ktuvas ANBO-I._NEWLINE_1927\xc2\xa0m. \xc4\xafk\xc5\xabrus Lietuvos aeroklub\xc4\x85 (LAK) prad\xc4\x97jo vystytis civilin\xc4\x97 aviacija. Nuo 1931\xc2\xa0m. Lietuvoje prad\xc4\x97jo plisti sklandymas._NEWLINE_1933\xc2\xa0m. liepos 15 d. Steponas Darius ir Stasys Gir\xc4\x97nas per 37 valandas ir 11 minu\xc4\x8di\xc5\xb3 l\xc4\x97ktuvu \xe2\x80\x9eLituanica\xe2\x80\x9c perskrido Atlant\xc4\x85, bet nepasiek\xc4\x99 galutinio tikslo, \xc5\xbeuvo Soldino apylink\xc4\x97se. 1935\xc2\xa0m. rugpj\xc5\xab\xc4\x8dio 21-22 d. Amerikos lietuvis Feliksas Vaitkus l\xc4\x97ktuvu \xe2\x80\x9eLituanica II\xe2\x80\x9c i\xc5\xa1 Niujorko s\xc4\x97kmingai perskrido Atlanto vandenyn\xc4\x85._NEWLINE_1938\xc2\xa0m. Susisiekimo ministerijos Orinio susisiekimo inspekcija Anglijoje u\xc5\xbesak\xc4\x97 du penkiavie\xc4\x8dius \xe2\x80\x9ePercival Q 6\xe2\x80\x9c l\xc4\x97ktuvus. Rugs\xc4\x97jo 3 d. atliktas bandomasis skrydis \xc4\xaf paj\xc5\xabr\xc4\xaf, o rugs\xc4\x97jo 5-\xc4\x85j\xc4\x85 atidaryta pirmoji Lietuvos oro linij\xc5\xb3 bendrov\xc4\x97 \xe2\x80\x9eLietuvos oro linijos\xe2\x80\x9c ir atlikti du reisai i\xc5\xa1 Kauno \xc4\xaf Palang\xc4\x85.\n_START_SECTION_\nAviacija po nepriklausomyb\xc4\x97s atgavimo\n_START_PARAGRAPH_\n1989\xc2\xa0m. liepos m\xc4\x97nes\xc4\xaf, po 50 met\xc5\xb3 pertraukos, buvos surengtos antrosios Baltijos \xc5\xa1ali\xc5\xb3 aviacijos sporto var\xc5\xbeybos. Jose dalyvavo Lietuvos, Latvijos, Estijos, Suomijos, Lenkijos, Vokietijos, Danijos ir \xc5\xa0vedijos sportininkai._NEWLINE_1992\xc2\xa0m. rugs\xc4\x97jo m\xc4\x97nes\xc4\xaf At\xc4\x97nuose \xc4\xafvyko 85-oji Tarptautin\xc4\x97s aeronautikos federacijos (FAI) Generalin\xc4\x97 konferencija, kuri atstat\xc4\x97 Lietuvos aeroklubo naryst\xc4\x99 \xc5\xa1ioje organizacijoje._NEWLINE_1991\xc2\xa0m. aviacijos sportininkai dalyvavo IV pasaulio lietuvi\xc5\xb3 sporto \xc5\xbeaidyn\xc4\x97se._NEWLINE_1997\xc2\xa0m. Lietuvos aviacijos sporto rinktin\xc4\x97 (aviamodeliuotojai, sklandytojai, para\xc5\xa1iutininkai, precizinio skraidymo, skraidykli\xc5\xb3 ir parasparni\xc5\xb3, ultra lengv\xc5\xb3 l\xc4\x97ktuv\xc5\xb3 ir oro balion\xc5\xb3 pilotai) dalyvavo Turkijoje \xc4\xafvykusiose pirmosiose pasaulio aviacijos sporto \xc5\xbeaidyn\xc4\x97se. Pana\xc5\xa1ios sud\xc4\x97ties komanda 2001\xc2\xa0m. dalyvavo ir antrosiose pasaulio aviacijos sporto \xc5\xbeaidyn\xc4\x97se Ispanijoje. 2000\xc2\xa0m. Jurgis Kairys peln\xc4\x97 pergal\xc4\x99 auk\xc5\xa1\xc4\x8diausio lygio akrobatinio skraidymo Pasaulio Grand Prix var\xc5\xbeybas ir laim\xc4\x97jo Pasaulio taur\xc4\x99._NEWLINE_2001\xc2\xa0m. Lietuvos aeroklubui ir Lietuvos sklandymo sporto federacijai patik\xc4\x97ta surengti Pirm\xc4\x85j\xc4\xaf pasaulio moter\xc5\xb3 sklandymo \xc4\x8dempionat\xc4\x85._NEWLINE_2002\xc2\xa0m. liepos 10-20 d. \xc4\xaestros aerodrome vyko 13-asis Europos auk\xc5\xa1\xc4\x8diausios kategorijos akrobatinio skraidymo \xc4\x8dempionatas, kuriame Lietuvos akrobatinio skraidymo komanda (Vytautas Lap\xc4\x97nas, Antanas Mar\xc4\x8diukaitis, Petras Jurgionis, Darius I\xc5\xa1ganaitis) i\xc5\xa1kovojo tre\xc4\x8di\xc4\x85j\xc4\x85 viet\xc4\x85 i\xc5\xa1 11 \xc4\x8dempionate dalyvavusi\xc5\xb3 komand\xc5\xb3._NEWLINE_2004\xc2\xa0m. liepos 22\xc2\xa0\xe2\x80\x93 rugpj\xc5\xab\xc4\x8dio 1 d. Kauno Aleksoto aerodrome \xc4\xafvyko 14-asis Europos akrobatinio skraidymo \xc4\x8dempionatas, o liepos 24\xc2\xa0\xe2\x80\x93 rugpj\xc5\xab\xc4\x8dio 8 d. Poci\xc5\xabnuose\xc2\xa0\xe2\x80\x93 12-asis Europos sklandymo \xc4\x8dempionatas.\n_START_SECTION_\nEksperimentin\xc4\x97 aviacija\n_START_PARAGRAPH_\nLietuvoje tiek tarpukario metu, tiek sovietme\xc4\x8diu, tiek \xc5\xa1iuo metu yra daug entuziast\xc5\xb3, norin\xc4\x8di\xc5\xb3 gaminti bei gaminan\xc4\x8di\xc5\xb3 l\xc4\x97ktuvus, skraidykles, parasparnius, sklandytuvus. Taip pat tuo u\xc5\xbesiima ir \xc4\xafmon\xc4\x97s. Viena did\xc5\xbeiausi\xc5\xb3\xc2\xa0\xe2\x80\x93 akcin\xc4\x97 bendrov\xc4\x97 \xe2\x80\x9eLietuvos aviacija\xe2\x80\x9c, \xc4\xafkurta 1969\xc2\xa0m. ir buvusi did\xc5\xbeiausia sklandytuv\xc5\xb3 gamykla visoje Soviet\xc5\xb3 S\xc4\x85jungoje._NEWLINE_Pavieniai entuziastai taip pat kuria l\xc4\x97ktuvus\xc2\xa0\xe2\x80\x93 tai Vladas Kensgaila (suk\xc5\xabr\xc4\x99s Kauno oro uoste esant\xc4\xaf l\xc4\x97ktuvo \xe2\x80\x9eLituanica\xe2\x80\x9c maket\xc4\x85), R. Kalinauskas (per 10 s\xc4\x97kmingai skraidan\xc4\x8di\xc5\xb3 konstrukcij\xc5\xb3), kiti \xc5\xa1ioje srityje dirbantys \xc5\xbemon\xc4\x97s (motorizuojantys sklandytuvus, statantys l\xc4\x97ktuvus, skraidykles ir t. t.).\n_START_SECTION_\nAviacijos pramon\xc4\x97\n_START_PARAGRAPH_\nLietuvoje veikia nema\xc5\xbeai su aviacija susijusi\xc5\xb3 \xc4\xafmoni\xc5\xb3: UAB \xe2\x80\x9eHelisota\xe2\x80\x9c, UAB \xe2\x80\x9eAviabaltika\xe2\x80\x9c\xc2\xa0\xe2\x80\x93 remontuoja sraigtasparnius, UAB \xe2\x80\x9eSportin\xc4\x97 aviacija\xe2\x80\x9c\xc2\xa0\xe2\x80\x93 gamina sportinius sklandytuvus, buvusi did\xc5\xbeiausia sklandytuv\xc5\xb3 gamykla Soviet\xc5\xb3 S\xc4\x85jungoje, UAB \xe2\x80\x9eTermikas\xe2\x80\x9c\xc2\xa0\xe2\x80\x93 lengv\xc5\xb3 l\xc4\x97ktuv\xc5\xb3 remonto \xc4\xafmon\xc4\x97, UAB \xe2\x80\x9eAviapaslauga\xe2\x80\x9c\xc2\xa0\xe2\x80\x93 aviacijos perve\xc5\xbeimo paslaugos, ir kitos \xc4\xafmon\xc4\x97s.'